**«Μπρος εκλογές και πίσω ρέμα…»**

*ΚΥΡΙΑΚΗ 10 ΤΟ ΠΡΩΙ*

Πολύ ενδιαφέρουσα η χθεσινή μέρα.

Πρώτον, γιατί ήταν Κυριακή που τύγχανε να έχουμε και βουλευτικές εκλογές.

Δεύτερον, γιατί ήταν άλλη μία πανέμορφη καλοκαιριάτικη μέρα.

Τρίτον, γιατί μπόρεσα και δρόσισα την κορμάρα μου σε ακτή με πεντακάθαρα νερά.

Τέταρτον, γιατί η παρέα ήταν τρέλα.

Πέμπτον, γιατί δείγματα του ασθενούς φύλου έκαναν παρέλαση μπροστά μας φορώντας μαγιό επικαλυπτικής ικανότητας κορδελίτσας πλάτους 3 εκατοστών και μήκους 50 εκατοστών, εκτροχιάζοντας την φαντασία των αρσενικών και…

Έκτον, γιατί μετά τον εκτροχιασμό της φαντασίας έπρεπε να πάμε να ψηφίσουμε σε μια προσπάθεια να σώσουμε με την ψήφο μας (αν είναι δυνατόν!) την ήδη εκτροχιασμένη πολιτικά χώρα!

*ΚΥΡΙΑΚΗ 4 ΤΟ ΑΠΟΓΕΥΜΑ*

Μετά το μπάνιο κάναμε το ντουζάκι μας, να βγάλουμε την αλμύρα, τσιμπήσαμε κάτι στα γρήγορα και στη συνέχεια ο καθείς της συντροφιάς τράβηξε για το εκλογικό του τμήμα. Πήγα, που λέτε, και εγώ στο δικό μου και η δεσποινίς δικαστικός αντιπρόσωπος πήρε ανά χείρας την ταυτότητά μου, της έριξε μια γρήγορη ματιά, μετά κοίταξε καταμούτσουνα εμένα, βεβαιώθηκε ότι εγώ ήμουνα εγώ και με ένα πλατύ χαμόγελο μου έδωσε μια στοίβα ψηφοδέλτια δείχνοντάς μου ένα παραβάν για να πάω να ασκήσω κρυφίως το δημοκρατικό μου καθήκον.

Τι να σας πω, βρε παιδιά. Τέτοιο «χαρτοπόλεμο» δεν έχω ξαναδεί! Είκοσι ψηφοδέλτια για να διαλέξεις ένα! Πίσω από το παραβάν γινόταν ο κακός χαμός. Ούτε σε καρναβάλια δε βλέπεις τόσο χαρτί. Κομφετί και σερπαντίνες όλων των πολιτικών αποχρώσεων. Τύφλα να’ χει το καρναβάλι της Πάτρας!

Στο διπλανό παραβάν άκουσα μια ηλικιωμένη να μονολογεί: «Ποιο από όλα μου είπε ο Θανάσης μου». Προφανώς είχε χάσει το ψηφοδέλτιο που της είχε δώσει ο Θανάσης της και προσπαθούσε μάταια να θυμηθεί με τη έμοιαζε για να το διαλέξει ανάμεσα στα είκοσι!

Εγώ διάλεξα γρήγορα τη δική μου σερπαντίνα, την έβαλα στον φάκελο, το σάλιωσα, τον έκλεισα και εξήλθα μεγαλοπρεπώς κατευθυνόμενος προς την κάλπη. Έριξα το φάκελο, παρέλαβα την ταυτότητα μου που είχε κρατήσει η δικαστικός αντιπρόσωπος, εισέπραξα ένα ακόμα πλατύ της χαμόγελο και εξήλθα του εκλογικού τμήματος νοιώθοντας μια απερίγραπτη ψυχική ανάταση αφού ως πολίτης είχα εκπληρώσει το εκλογικό μου καθήκον. Σε λίγες ώρες η μπάλα θα ήταν στο τερέν των εκλεγμένων πολιτικών. Το ζητούμενο είναι αν αυτοί θα εκπληρώσουν το δικό τους εθνικό καθήκον. Η μέχρι τώρα πορεία της Ελλάδας δε με γεμίζει αισιοδοξία. Μάλλον το αντίθετο.

*ΚΥΡΙΑΚΗ 9:00 ΜΜ*

Το βράδυ βρεθήκαμε σε φιλικό σπίτι για την από την τηλεόραση παρακολούθηση των εκλογικών αποτελεσμάτων. Γρήγορα βαρεθήκαμε από την επαναληπτικότητα των σχολίων δημοσιογράφων, πολιτικών και κάθε λογής αναλυτών.

Έκανε πολύ ζέστη και αποφασίσαμε να βρούμε καταφύγιο σε παραλιακή καφετέρια. Η θάλασσα πρόσφερε μια μαγεία αξεπέραστη. Κι’ εδώ, όμως, η τηλεόραση ανοικτή με τους περισσότερους θαμώνες να είναι προσηλωμένοι στο «χαζοκούτι». Άλλοι χαμογελούσαν και άλλοι κατσούφιαζαν από τις ανακοινώσεις των επί μέρους εκλογικών αποτελεσμάτων, ανάλογα με τις πολιτικές τους πεποιθήσεις αλλά όλοι είχαν μια ελπίδα ζωγραφισμένη στο πρόσωπό τους ότι θα ξημερώσει μια καλύτερη μέρα, θα υπάρξει ένα καλύτερο αύριο. Όπως είχαν και στις προηγούμενες εκλογές και στις προπροηγούμενες και στις προπροπροηγούμενες.

Η ελπίδα πεθαίνει τελευταία αλλά τα όνειρα σκοτώνονται πρώτα.

Να περνάτε όσο πιο καλά μπορείτε.

**Γιώργος Μεσσάρης**

**ΣΤΗ ΦΩΤΟΓΡΑΦΙΑ: Είναι αλήθεια ότι «η** **ελπίδα πεθαίνει τελευταία». Τα όνειρα, όμως, δυστυχώς σκοτώνονται πρώτα.**

* Οποιοδήποτε σχόλιό σας μπορείτε να το στείλετε στο ΜΜΕ που φιλοξενεί το δημοσίευμα ή στην ηλεκτρονική μου διεύθυνση και εγώ θα το μεταβιβάσω: georgemessaris@gmail.com
* **Μία από τις τελευταίες παραγωγές ΝΤΟΚΙΜΑΝΤΕΡ του Γιώργου Μεσσάρη: ΚΕΦΑΛΛΟΝΙΑ ΚΑΙ ΙΘΑΚΗ – ΛΟΥΛΟΥΔΙΑ ΤΟΥ ΠΕΛΑΓΟΥΣ. Για να αποκτήσετε το DVD επισκεφθείτε την ιστοσελίδα μας** [http://www.omegadocumentaries.com](http://www.omegadocumentaries.com/%CF%80%CE%B1%CF%81%CE%B1%CE%B3%CE%B3%CE%B5%CE%BB%CE%B9%CE%B5%CF%83) **ή επικοινωνήσετε με τον ίδιο στην προαναφερόμενη ηλεκτρονική διεύθυνση.**